## Turisme Comunitat Valenciana entrega la Bandera Qualitur a 206 platges i cales de 40 municipis de la Comunitat Valenciana

*** La consellera de Turisme ha entregat a Finestrat les Banderes Qualitur que avalen l’aposta per l’excel·lència, tant de qualitat, medi ambient o accessibilitat de les platges
* Per províncies, Castelló ha obtingut este guardó en 70 platges d’11 municipis; València, en 44 platges de 17 destinacions, i, en la província d’Alacant, la bandera Qualitur onejarà en 92 platges de 12 municipis**

Turisme Comunitat Valenciana ha entregat la Bandera Qualitur 2025 a un total de 206 platges i cales de 40 municipis de la Comunitat Valenciana, reconeixent així el compliment d’estàndards certificats en qualitat, medi ambient i accessibilitat. Este distintiu avala l’excel·lència de les platges de la Comunitat com a recurs turístic i reforça el seu posicionament com a destinació sostenible i de qualitat.

La Bandera Qualitur reconeix l’esforç dels municipis que oferixen platges amb aigües netes i arenes cuidades, mesures de vigilància que garantixen la seguretat dels banyistes, servicis higiènics, zones d’esplai i oci, mesures de protecció ambiental i la garantia de la seua accessibilitat universal.

La consellera d’Innovació, Indústria, Comerç i Turisme, Marián Cano, ha entregat les banderes en un acte celebrat a Finestrat, acompanyada per l’alcalde de la localitat, Juan Francisco Pérez Llorca; el secretari autonòmic de Turisme, José Manuel Camarero, i el director general de Turisme, Israel Martínez.

Durant la seua intervenció, la consellera ha destacat que “40 dels 60 municipis costaners de la Comunitat hissaran esta bandera durant l’estiu”, al mateix temps que ha reconegut que “és fruit del treball constant i de la col·laboració entre administracions públiques i sector privat per a elevar la qualitat de la nostra oferta turística”.

A més, Cano ha subratllat que “ens trobem a l’inici de la temporada estival, un moment clau en el qual la Comunitat Valenciana es consolida com una destinació de referència per als nostres visitants” i ha assenyalat que estes banderes són el reflex d’un “esforç col·lectiu per garantir platges netes, segures, accessibles i sostenibles”.

La consellera ha valorat “la dedicació, professionalitat i passió amb què treballem tots junts per un turisme de qualitat” i ha assegurat que “cada una d’estes banderes onejant representa la suma de molts esforços i és el reconeixement a una aposta decidida per un model turístic competitiu, sostenible i accessible”.

Així mateix, ha remarcat que “la qualitat i la sostenibilitat certificades són un avantatge competitiu enfront d’altres destinacions. Volem que qui trie la Comunitat Valenciana ho faça amb la tranquil·litat de saber que les nostres platges complixen els més alts estàndards de qualitat”.

**141 certificats en qualitat, medi ambient i accessibilitat**

La Generalitat, mitjançant Turisme Comunitat Valenciana, concedix este reconeixement de la Bandera Qualitur a totes les platges i cales de la Comunitat Valenciana que disposen d’algun certificat reconegut.

En concret, els models d’excel·lència que es reconeixen són: en matèria de qualitat, ISO 9001 i Q Qualitat Turística; en medi ambient, ISO 14001, Reglament EMAs i S de Sostenibilitat; i, en accessibilitat, la norma UNE 170001.

Amb això, la Comunitat Valenciana disposa de 141 certificats distribuïts en 206 platges i cales que lluiran la Bandera Qualitur este estiu 2025 en reconeixement de la seua aposta per l’excel·lència.

Dels 141 certificats, el 56 % són en matèria de qualitat, seguida del medi ambient, que representa el 37,6 % del total de certificats, i, finalment, l’accessibilitat, amb un 6,4 %.

**Banderes Qualitur per províncies**

Per províncies, a Castelló, un total d’11 municipis han sigut guardonats amb la Bandera Qualitur 2025, amb un total de 35 certificats (24,8 % del total) distribuïts en 70 platges (el 34 % de total).

En concret, en la província de Castelló lluiran la bandera Qualitur les destinacions: Alcalà de Xivert (Alcossebre), Benicàssim, Borriana, Castelló de la Plana, Moncofa, Nules, Orpesa, Peníscola, Torreblanca, Vinaròs i Xilxes.

Quant a nombre de certificats, destaca Castelló de la Plana, amb 9 certificats, i Moncofa, amb 6 certificats. Respecte a l’abast dels certificats, destaca Vinaròs, amb 23 platges, i Alcalà de Xivert, amb 9. Cal destacar que el 72,72 % dels municipis guardonats a Castelló compten amb un certificat davall l’ISO 14001, que demostra el seu interés en la gestió ambiental d’este recurs natural.

Per la seua banda, la província de València és la que més municipis té amb banderes Qualitur, amb un total de 17 destinacions, que aglutinen 62 certificats (44 % del total) distribuïts en 44 platges, que representen el 21,4 % del total.

Així, este estiu, en la província de València, onejarà la bandera Qualitur en 17 municipis costaners, que són: Alboraia, Bellreguard, Canet d’en Berenguer, Daimús, Cullera, Gandia, Miramar, Oliva, Piles, la Pobla de Farnals, el Puig de Santa Maria, Puçol, Sagunt, Sueca (el Perelló), Tavernes de la Valldigna, València i Xeraco.

En nombre de certificats, destaquen Cullera, amb 12; Sagunt, amb 8, i València, amb 7. En nombre de platges sobreïx Cullera, amb 8 platges certificades, i Oliva, amb 6.

Respecte a la província d’Alacant, 12 municipis han rebut este divendres la Bandera Qualitur, sumant 44 certificats, que representen el 31,2 % del total de la Comunitat Valenciana. Atés el nombre de platges, es posiciona com la primera província de la Comunitat, amb 92 platges guardonades, el 44,6 % del total.

Els municipis de la província d’Alacant guardonats amb la Bandera Qualitur són Altea, Alacant, Benidorm, Benissa, el Campello, Dénia, Finestrat, Orihuela, Pilar de la Horadada, Santa Pola, Torrevieja i la Vila Joiosa.

Benidorm té 10 certificats; Torrevieja, 8, i Orihuela, 7. En nombre de platges certificades destaquen els municipis del Campello (15), Santa Pola (13) i Pilar de la Horadada (11). Cal destacar que el 91,67 % dels municipis guardonats a Alacant compten amb l’ISO 9001 i l’ISO 14001 de qualitat, la qual cosa demostra el seu interés en la qualitat i sostenibilitat turística de la província.

Fecha: 06/06/2025